Zmluva o výkonoch vo verejnom záujme pri prevádzkovaní
osobnej dopravy na dráhe na rok 2005
uzavretá podľa § 30 zákona NR SR č.164/1996 Z. z. o dráhach a o zmene zákona 
č. 455/1991 Zb. o živnostenskom podnikaní (živnostenský zákon) v znení neskorších predpisov, § 66 zákona č. 523/2003 Z. z. o verejnom obstarávaní a o zmene a doplnení niektorých zákonov, § 261 a násl. Obchodného zákonníka, ustanovení § 4 odsek 6 zákona NR SR č. 231/1999 Z. z. o štátnej pomoci v znení neskorších predpisov a ustanovení zákona NR SR č. 244/2002 Z. z. o rozhodcovskom konaní.
Slovenská republika zastúpená Ministerstvom dopravy, pôšt a telekomunikácií SR a Železničná spoločnosť Slovensko, a.s.  (ďalej len ”zmluvné strany”) v záujme zabezpečenia nevyhnutných dopravných služieb súvisiacich s verejnou prepravou osôb a vecí a úpravy právnych a finančných vzťahov medzi zmluvnými stranami, ktoré pri tejto preprave vznikajú, uzavierajú túto zmluvu:

OBJEDNÁVATEĽ: | Slovenská republika zastúpená Ministerstvom dopravy, pôšt a telekomunikácií SR
| Námestie slobody č. 6, 810 05  Bratislava
Štatutárny orgán : | Ing. Pavol Prokopovič
| Minister dopravy, pôšt a telekomunikácií SR
Zástupca pre vecné |

Rokovania :

Ing. Jaroslav Hnatič
Generálny riaditeľ sekcie dopravnej politiky

Identifikačné číslo: | 304 16 094
Bankové spojenie: | Národná banka Slovenska
Číslo účtu: | 7000117681/8180
ďalej len ”objednávateľ”

DODÁVATEĽ:

Železničná spoločnosť Slovensko, a.s.
Drieňová 24, 820 09 Bratislava

Štatutárny orgán:

Ing. Ondrej Matej
predseda Predstavenstva a generálny riaditeľ Železničnej spoločnosti Slovensko, a.s.

Ing. Pavol Gallo
člen Predstavenstva Železničnej spoločnosti Slovensko, a.s.

Zástupca pre vecné rokovania:

Ing. Pavol Gallo
riaditeľ Úseku obchodu

Identifikačné číslo: | 35 914 939
Obchodný register: | Okresný súd Bratislava I, Oddiel Sa, Vložka č. 3497/B
Bankové spojenie: | HVB Bank Slovakia, a.s.
Číslo účtu: | 01423192002/8080
ďalej len ”dodávateľ” |

Článok I
Predmet zmluvy
(1)	Predmetom Zmluvy o výkonoch vo verejnom záujme pri prevádzkovaní osobnej dopravy na dráhe (ďalej len ”zmluva”) je záväzok, ktorým sa dodávateľ zaväzuje poskytnúť Slovenskej republike výkon železničných (vrátane náhradných cestných) dopravných služieb v osobnej doprave za určené ceny, ktoré by z hľadiska svojich obchodných záujmov neposkytoval vôbec alebo neposkytoval v požadovanom rozsahu a záväzok Slovenskej republiky poskytnúť dodávateľovi za tieto výkony úhradu straty.
(2)	Vykonávanie dopravných služieb sa vzťahuje na všetky prepravy osôb podľa článku III odsek 3 zmluvy.

Článok II
Rozsah zmluvy
Zmluva sa vzťahuje na všetky vnútroštátne a medzinárodné osobné dopravné služby uskutočňované dodávateľom vlakmi osobnej dopravy, ktoré majú minimálne jednu zastávku na území Slovenskej republiky, vrátane vlakov  kategórie EC a IC.

Článok III
Definícia výkonov
(1)	Dodávateľ zabezpečí dopravné výkony celkom v rozsahu 31 687,4 tis. vlakových kilometrov (v štruktúre podľa prílohy č. 1). Dodávateľ zabezpečí, aby realizované dopravné výkony podľa platného grafikonu vlakovej dopravy vyhovovali základným požiadavkám bezpečnosti, plynulosti, pravidelnosti, kapacity a kvality v zmysle platných predpisov.
(2)	Dodávateľ sa zaväzuje podľa prevádzkových možností prispôsobiť skladbu a obehy súprav vlakov osobnej prepravy prepravným potrebám a zabezpečí časový súlad v prestupných vlakových staniciach.
(3)	Dodávateľ zabezpečí nevyhnutné služby súvisiace s verejnou prepravou osôb a vecí 
za podmienok stanovených zákonom^), zmluvou, Prepravným poriadkom a tarifou Železničnej spoločnosti Slovensko, a.s. (PPTŽ), dohovormi o medzinárodnej preprave cestujúcich^) a prijatými bilaterálnymi, resp. multilaterálnymi dohodami s inými železničnými správami. 
(4)	Dodávateľ informuje objednávateľa vopred, minimálne však 2 pracovné dni (v odôvodnených prípadoch Veľká noc a Vianoce aj v kratšej lehote), o začatí každej mimoriadnej prepravy a predloží mesačné a ročné štatistické prehľady o všetkých mimoriadnych výkonoch.

Článok IV
Tarifné podmienky

(1)	Dodávateľ prepraví cestujúcich podľa platných tarifných podmienok a cien v zmysle článku III odseku 3 zmluvy. Dodávateľ prepraví cestujúcich v rámci predmetu zmluvy maximálne za cenu stanovenú platným cenovým výmerom. Dodávateľ umožní prepravu i za nižšiu cenu, ako je stanovená platným cenovým výmerom. O znížení tejto ceny musí dodávateľ vopred informovať objednávateľa. 
(2)	Vo vnútroštátnej preprave platia cestovné doklady za zmluvnú cenu a lístky                      0 735 2 4927 00 len za podmienok dohodnutých oboma zmluvnými stranami.

Článok V
Subdodávatelia
(1)	Dodávateľ môže po predchádzajúcom súhlase objednávateľa uzavrieť subdodávateľské zmluvy na zabezpečenie pravidelnej prepravy cestujúcich autobusom (nad rámec prílohy č. 1 zmluvy). Zodpovedným za poskytovanie služieb a výkonov, na ktoré sa vzťahuje  zmluva, naďalej zostáva výlučne dodávateľ. 
(2)	Ustanovenia tohto článku sa netýkajú zabezpečenia náhradnej prepravy cestujúcich autobusom (v čase výluk).

Článok VI 
Stanovenie tržieb
(1)	Plánované tržby sa vypočítavajú na základe plánovaných prepravných výkonov a plánovaných barémov v jednotlivých kategóriách cestujúcich vyplývajúcich z cenových výmerov pre rok 2005 a ostatných výnosov. Kvantifikácia plánovaných tržieb je uvedená v prílohe č.2.
(2)   Skutočné tržby za zmluvné obdobie sa určia na základe finančných a účtovných výkazov dodávateľa.

Článok VII
Stanovenie nákladov
(1)	Nákladmi (plánovanými a skutočnými) pre účely zmluvy sa rozumejú ekonomicky oprávnené náklady^). 
(2)	Plánované náklady objednaných výkonov viažucich sa na predmet zmluvy sa stanovia kalkulačným vzorcom. Kvantifikácia plánovaných nákladov je uvedená v prílohe č. 3. 

(3)	Skutočné náklady sa určia na základe finančných a účtovných dokladov. 
(4)	Do nákladov nie je možné zarátať náklady nesúvisiace s objednanými výkonmi v rámci ZVVZ. Náklady budú posudzované nezávislým auditom. Dodávateľ je povinný predložiť auditorovi vyhodnotenie ZVVZ za predchádzajúci rok, všetky opatrenia a metodické pokyny spracované MDPT SR súvisiace s predmetom zmluvy.
(5)	Objednávateľ neuzná náklady vzniknuté nesprávnou činnosťou, nečinnosťou alebo opomenutím zo strany dodávateľa.

Článok VIII
Úhrada straty
(1)	Dodávateľ je povinný jednoznačne preukázať objednávateľovi straty, ktoré mu vznikajú pri výkonoch vo verejnom záujme.
(2)	Výška preukázateľnej straty pri prevádzkovaní osobnej dopravy na dráhe sa stanoví ako rozdiel medzi ekonomicky oprávnenými nákladmi vynaloženými dodávateľom na splnenie záväzku z tejto zmluvy a tržbami dosiahnutými dodávateľom z tohto záväzku (príloha č.4). 
(3)	Objednávateľ sa zaväzuje zabezpečiť ročnú úhradu preukázateľnej straty na výkony 
vo verejnom záujme v čiastke 4 500 mil. Sk v súlade so zákonom č.740/2004 Z. z. o štátnom rozpočte na rok 2005.
(4)	Objednávateľ bude poskytovať preddavkovo mesačne a to vždy do piateho dňa príslušného  mesiaca finančné prostriedky z kapitoly MDPT SR v súlade so zákonom NR SR č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.
(5)	Dodávateľ vykoná: 
a)	priebežné vyúčtovanie poskytnutých preddavkov štvrťročne do 30 dní po účtovnej uzávierke daného obdobia.
b)	ročné vyúčtovanie poskytnutých preddavkov na základe auditovaných výsledkov v zmysle § 8 ods. 2 zákona NR SR č. 523/2004 Z. z. o rozpočtových pravidlách verejnej správy a o zmene a doplnení niektorých zákonov a postupu pri finančnom zúčtovaní vzťahov k štátnemu rozpočtu SR najneskôr k 30.06.2006 maximálne do výšky schváleného resp. upraveného rozpočtu na tento účel, bez vplyvu na schodok verejných financií v metodike ESA95.
^(6)	^Finančné ^prostriedky ^určené  ^podľa ^odseku ^3 ^tohto ^článku ^nesmie ^dodávateľ ^použiť 
^na ^iný ^účel ^ako ^na ^plnenie ^záväzkov ^vzniknutých ^v ^súvislosti ^s ^plnením ^predmetu ^zmluvy. 

Článok IX
Plnenie zmluvy
(1)	Pre plnenie zmluvy je rozhodujúcim ukazovateľom dopravný výkon vyjadrený 
vo vlakových kilometroch (príloha č. 1) a pre kvantifikáciu tržieb z výkonov vo verejnom záujme ukazovateľ osobokilometre (príloha č. 2). V prípadoch realizácie pravidelnej a náhradnej prepravy cestujúcich autobusom bude dopravný výkon uvádzaný vo vozidlových km. Pre plnenie zmluvy sa tento dopravný výkon transformuje na vlakové kilometre, ktoré by boli realizované medzi tarifnými bodmi železničným koľajovým vozidlom.
(2)	Zmluvné strany sa dohodli na prípustnej tolerancii ukazovateľa vlakové kilometre 
celkom i podľa jednotlivých druhov vlakov +(-) 1 %. V prípade, že výkony budú menšie ako je tolerancia, dodávateľ vráti alikvótnu čiastku dotácie za neuskutočnené výkony. Tolerancia sa nevzťahuje na vlakové kilometre Lv a Sv vlakov. Plnenie skutočných vlakových kilometrov Lv a Sv vlakov sa bude vyhodnocovať osobitne s dôrazom na efektívnu redukciu ich plánovaného objemu pri zohľadnení podmienky zabezpečenia plynulosti a bezpečnosti prevádzky.
(3)	Dodávateľ bude viesť pravdivé a aktualizované záznamy o výkonoch, ktoré sú predmetom zmluvy.

Článok X
Kontrolné opatrenia
(1)	Dodávateľ predloží na požiadanie objednávateľovi výsledky kontrol dodržiavania tarifných podmienok, hygieny a kvality poskytovaných služieb v dopravných prostriedkoch a zariadeniach určených pre cestujúcu verejnosť a výsledky zisťovania frekvencie cestujúcich. 
(2)	Dodávateľ je povinný podľa predmetu zmluvy do troch mesiacov po skončení I. polroka a do piatich mesiacov po skončení roka predložiť objednávateľovi oddelene sledované výkony, tržby a náklady, ktoré budú predmetom protokolárneho vyhodnotenia.
(3)	Objednávateľ je oprávnený kontrolovať plnenie predmetu zmluvy podľa článku I  zmluvy. Objednávateľ zabezpečí kontrolu dodržiavania podmienok, za ktorých bola úhrada stanovená. Dodávateľ je povinný objednávateľovi umožniť vykonanie kontroly v rozsahu príslušných všeobecne  záväzných právnych predpisov. 
(4)	Zmluvné strany sú povinné neodkladne vzájomne si oznámiť skutočnosti, ktoré by mohli ohroziť plnenie zmluvy, a to aj v jej častiach. 

Článok XI
Iné ustanovenia
(1)	Dodávateľ je povinný oznámiť objednávateľovi vlastné útvary, s ktorými bude objednávateľ priamo prerokovávať problematiku dodržiavania záväzkov vyplývajúcich zo zmluvy a kvality poskytovaných služieb. Dodávateľom určený útvar je povinný viesť prehľadnú evidenciu sťažností, podaní a návrhov ku GVD a kvalite cestovania a v rámci možnosti aj s rozdelením podľa predmetu žiadosti (vlak, stanica a pod.) a na požiadanie ju predložiť objednávateľovi.
(2)	Dodávateľ pri zostave nového cestovného poriadku informuje objednávateľa o zásadných zmenách v organizácii dopravy.
(3)	Dodávateľ sa zaväzuje dodať objednávateľovi základné predpisy a smernice, a to najmä organizačný poriadok, ekonomické pravidlá a vykonávaciu smernicu k nim, klasifikáciu  nákladov a výkonov, účtový rozvrh, PPTŽ a ich zmeny. Okrem toho aj opatrenia týkajúce sa cestovného poriadku, zmeny radenia a chodu vlakov osobnej prepravy a pomôcky GVD.
(4)	Na požiadanie objednávateľa bude dodávateľom dodaný prehľad tarifných podmienok podľa článku III odsek 3 zmluvy.
(5)	Dodávateľ bude presne evidovať a predkladať vo vyhodnotení všetky výkony a náklady a tržby oddelene za výkony v rámci zmluvy a ostatné výkony. Zmeny GVD 2004/2005 je možné vykonať len na základe písomného súhlasu, resp. podľa požiadavky zástupcu objednávateľa pre vecné rokovania. Objednávateľ si vyhradzuje právo neuhradiť výkony, ktoré neboli ním odsúhlasené. 
(6)	Objednávateľ v termíne najneskôr do 30.03.2005 uplatní predbežnú objednávku na rozsah dopravných výkonov a koncepčné zmeny v osobnej doprave na obdobie GVD 2005/2006.
(7)	Dodávateľ predloží návrh GVD na prerokovanie objednávateľovi dostatočne včas, teda aspoň 15 dní pred  jeho konečným odsúhlasením so zahraničnými železnicami, resp. inými partnermi a subdodávateľmi.

Článok XII
Zmluvné obdobie
(1)	Zmluva sa uzatvára na dobu určitú.
Začiatok plnenia zmluvy: 	01.01.2005
Ukončenie plnenia zmluvy: 	 31.12.2005

Článok XIII
Odstúpenie od zmluvy
(1)	Zmluvné strany môžu od zmluvy odstúpiť písomnou formou v prípade neplnenia povinností uvedených v zmluve podstatným spôsobom, a to jednou zo zmluvných strán. V prípade odstúpenia od zmluvy má poškodená strana nárok na náhradu účelne vynaložených nákladov, čím nie je dotknutý nárok na náhradu škody. 
(2)	Právny režim odstúpenia od zmluvy sa posudzuje podľa ustanovení  § 344 - 351 Obchodného zákonníka.

Článok XIV
Rozhodcovská doložka
(1)	Všetky spory, ktoré vzniknú zo zmluvy vrátane sporov o jej platnosť, výklad alebo zrušenie a ktorých prerokovanie a rozhodovanie patrí do právomoci súdu, budú riešené pred Rozhodcovským súdom Slovenskej obchodnej a priemyselnej komory v Bratislave podľa jeho základných vnútorných predpisov.

(2)	Rozhodcovské konanie bude prebiehať podľa Rokovacieho poriadku Rozhodcovského súdu Slovenskej obchodnej a priemyselnej komory a podporne sa na toto konanie budú vzťahovať predpisy slovenského civilného procesného práva.

Článok XV
Záverečné ustanovenia
(1)	 Zmluvu možno meniť alebo dopĺňať len po vzájomnom súhlase oboch zmluvných strán. Zmeny alebo doplnky musia mať písomnú formu a tvoria neoddeliteľnú súčasť zmluvy.
(2)	Prílohy č. 1-5 tvoria neoddeliteľnú súčasť zmluvy.
(3)	Zmluva je vyhotovená v 5 rovnopisoch, z ktorých každá zmluvná strana dostane dve vyhotovenia a jedno vyhotovenie dostane Ministerstvo financií SR.
(4)	Všetky vzťahy vyplývajúce zo zmluvy, ktoré nie sú upravené osobitnými zákonmi, sú podriadené úprave Obchodného zákonníka. 
(5)	Zmluva sa stáva platnou dňom podpisu zmluvných strán. Zmluva nadobúda účinnosť 01.01.2005.

V Bratislave dňa: 
za SR zastúpenú MDPT SR: | za Železničnú spoločnosť Slovensko, a.s.:
(pečiatka a podpis) | (pečiatka a podpis)
| (pečiatka a podpis)